ການ​ເດີນ​ທາງ​ມາ​ຢ້ຽມ​ຢາມ​ ສ​ຫລ ໄດ້​ເນັ້ນ​ໃຫ້​ເຫັນ​ເຖິງ​ຄວາມ​ສາ​ມາດ​ ທາງ​ດ້ານ​ທະ​ຫານ ທີ່​ມີ​ເພີ້ມ​ຂຶ້ນ​ຂອງ​ໂປ​ແລນ
ໂດຍ​ການ​ໃຊ້​ຈ່າຍ​ໃນ​ດ້ານ​ປ້ອງ​ກັນ​ປະ​ເທດ ໃຫ້​ເຖິງ 3 ເປີ​ເຊັນ​ຂອງຍອດ​ຜະ​ລິດ​ຮວມ​ແຫ່ງ​ຊາດ ລັດ​ຖະ​ມົນ​ຕີ​ປ້ອງ​ກັນ​ປະ​ເທດ​ໂປ​ແລນ ​ໄດ້​ໄປ​ຢ້ຽມ​ຢາມ​ໂຮງ​ງານ​ຜະ​ລິດ​ເຄື່ອງ​ໃຊ້ ໃນ​ດ້ານ​ປ້ອງ​ກັນ​ປະ​ເທດ​ຕ່າງໆ ​ໃນ​ສະ​ຫະ​ລັດ
ລັດຖະມົນຕີກະຊວງປ້ອງກັນປະເທດໂປແລນ ທ່ານມາຣີອຸສ ບລາສແຊັກ (Mariusz Blaszczak) ໄດ້ກ່າວຢ້ຳເຖິງແຜນການທີ່ປະເທດຂອງທ່ານຈະເພີ້ມຄວາມສາມາດໃນດ້ານປ້ອງກັນປະເທດ ໃນລະຫວ່າງການເດີນທາງມາຢ້ຽມຢາມນະຄອນຫຼວງວໍຊິງຕັນ ເມື່ອວັນພຸດແລ້ວນີ້ ບ່ອນທີ່ທ່ານໄດ້ຖືກຕ້ອນຮັບໂດຍລັດຖະມົນຕີກະຊວງປ້ອງກັນປະເທດຂອງສະຫະລັດ ທ່ານລອຍ ອອສຕິນ ທີ 3 ໃນລະຫວ່າງການພົບປະກັນທີ່ທຳນຽບຫ້າແຈນັ້ນ ທ່ານອອສຕິນໄດ້ກ່າວຊົມເຊີຍປະເທດໂປແລນ ໃນການໃຫ້ຄວາມຊ່ວຍເຫຼືອທາງດ້ານມະນຸດສະທຳ ແລະດ້ານທະຫານ ແກ່ປະເທດຢູເຄຣນ ໂດຍເວົ້າວ່າ ມັນບໍ່ພຽງແຕ່ສະໜອງ “ການຊ່ວຍເຫຼືອທາງດ້ານຄວາມໝັ້ນຄົງ ຊຶ່ງເປັນທີ່ຕ້ອງການຫຼາຍທີ່ສຸດ ສຳລັບພວກທະຫານຢູເຄຣນ ເພື່ອຈະສືບຕໍ່ຕ້ານຄືນດ້ວຍຄວາມສຳເລັດຜົນ ຕໍ່ການບຸກໂຈມຕີຂອງທະຫານຣັດເຊຍ ເທົ່ານັ້ນ ” ທ່ານກ່າວຕື່ມວ່າ ມັນຍັງເປັນການເຮັດໜ້າທີ່ “ໃນການເອົາບົດບາດ ທີ່ມີຄວາມຈຳເປັນ ເພື່ອອຳນວຍຄວາມສະດວກໃນການຈັດສົ່ງຄວາມຊ່ວຍເຫຼືອທາງດ້ານຄວາມໝັ້ນຄົງຈາກສະຫະລັດ ແລະປະເທດພັນທະມິດອົງການເນໂຕ້ອື່ນໆ ແລະພາຄີຈາກທົ່ວໂລກ ໄປໃຫ້ປະເທດຢູເຄຣນ ” ທ່ານອອສຕິນ ກ່າວໃນການຕ້ອນຮັບທ່ານບລັສແຊັກວ່າ “ບາງທີ ສິ່ງສຳຄັນທີ່ສຸດ ປະຊາຊົນຊາວໂປແລນໄດ້ເປີດໃຈ ແລະເປີດບ້ານເຮືອນເຂົາເຈົ້າ ຕ້ອນຮັບຊາວຢູເຄຣນຫຼາຍໆລ້ານຄົນ ທີ່ຫລົບໜີຈາກຄວາມຮຸນແຮງ ແລະພວກທ່ານໄດ້ເຮັດສິ່ງນັ້ນດ້ວຍຄວາມສະຫງ່າງາມ ” ນັບຕັ້ງແຕ່ຣັດເຊຍ ໄດ້ບຸກເຂົ້າໄປໃນປະເທດຢູເຄຣນ ປະມານ 2 ເດືອນຜ່ານມານັ້ນມີຊາວຢູເຄຣນເກືອບ 3 ລ້ານຄົນໄຫດ້ຫຼັ່ງໄຫຼເຂົ້າໄປໃນປະເທດໂປແລນ ທ່ານບລາສແຊັກກ່າວຢູ່ທີ່ນະຄອນຫຼວງວໍຊິງຕັນວ່າ ປະເທດຂອງທ່ານພວມພິຈາລະນານະໂຍບາຍການໃຫ້ຄວາມຊ່ວຍເຫຼືອຂອງສະຫະລັດໃນດ້ານປ້ອງກັນປະເທດແລະການນຳພານັ້ນວ່າ ມີຄວາມສຳຄັນ ແລະປະເທດໂປແລນ “ມີຄວາມພູມໃຈທີ່ໄດ້ຕ້ອນຮັບທະຫານອາເມຣິກັນ” ແລະຢາກຈະ “ສືບຕໍ່ຮັກສາໂອກາດດັ່ງກ່າວນີ້ ” ທ່ານກ່າວຕື່ມວ່າ ການຮ່ວມມືກັນຢ່າງໃກ້ຊິດລະຫວ່າງປະເທດທັງສອງ ທັງທາງດ້ານການເມືອງແລະການທະຫານ ຈະໃຫ້ໝາກຜົນແກ່ພາກສ່ວນອຸດສາຫະກຳ ແລະເສດຖະກິດ ນັບຕັ້ງແຕ່ສົງຄາມໃນຢູເຄຣນເລີ້ມຂຶ້ນ ສະຫະລັດໄດ້ສົ່ງກຳລັງທະຫານຕື່ມອີກ 5,000 ຄົນໄປຍັງໂປແລນ ເພີ້ມໃສ່ທະຫານອີກ 5,000 ຄົນ ທີ່ພັດປ່ຽນການໄປປະຈຳການຢູ່ທີ່ນັ້ນ